ศาลทุจริตฯ รับคดี AOT แก้สัญญาดิวตี้ฟรี 5 รอบเอื้อ “คิงเพาเวอร์” นัดไต่ 4 ต.ค.นี้!
ศาลอาญาคดีทุจริตและประพฤติมิชอบกลาง มีคำสั่งรับคดี AOT แก้สัญญาดิวตี้ฟรี 5 รอบเอื้อ “คิงเพาเวอร์” พร้อมนัดไต่ 4 ต.ค.นี้!
ศาลอาญาคดีทุจริตและประพฤติมิชอบกลาง มีคำสั่งรับคดี AOT แก้สัญญาดิวตี้ฟรี 5 รอบเอื้อ “คิงเพาเวอร์” พร้อมนัดไต่ 4 ต.ค.นี้!
27 มิ.ย. 2564

เมื่อวันที่ 25 มิถุนายน 2564 ศาลอาญาคดีทุจริตและประพฤติมิชอบกลาง มีคำสั่งรับคดีที่ นายชาญชัย อิสระเสนารักษ์ ในฐานะผู้ถือหุ้นบริษัท ท่าอากาศยานไทย จำกัด (มหาชน) หรือ AOT (ทอท.) เป็นโจทก์ ยื่นฟ้อง นายประสงค์ พูนธเนศ อดีตปลัดกระทรวงการคลัง ในฐานะอดีตประธานบอร์ด AOT กับพวก รวม 14 คน ฐานปฏิบัติหรือละเว้นการปฏิบัติหน้าที่โดยมิชอบ กรณีแก้ไขสัญญาสัมปทานพื้นที่ร้านค้าปลอดอากร (ดิวตี้ฟรี) และสัญญาสัมปทานการบริหารพื้นที่เชิงพาณิชย์ในสนามบิน ทอท. ไว้ไต่สวนมูลฟ้อง
ทั้งนี้ ศาลอาญาคดีทุจริตฯ นัดพร้อมเพื่อตรวจพยานหลักฐานในวันที่ 15 ก.ย.2564 และให้ไต่สวนมูลฟ้อง 1 นัด ในวันที่ 4 ต.ค.2564 พร้อมกันนั้น ศาลอาญาคดีทุจริตฯให้มีหนังสือสอบถามพร้อมสำเนาคำฟ้องไปยังคณะกรรมการป้องกันและปราบปรามการทุจริตแห่งชาติ (ป.ป.ช.) และคณะกรรมการป้องกันและปราบปรามการทุจริตในภาครัฐ (ป.ป.ท.) เพื่อตรวจสอบว่ามีการกล่าวหาจำเลยทั้ง 14 คน ในเรื่องเดียวกันหรือไม่ แล้วแจ้งให้ศาลทราบเพื่อประกอบการพิจารณาของศาลต่อไป
สำหรับคดีนี้ นายชาญชัย กล่าวหา นายประสงค์ กับพวกว่า เป็นพนักงานปฏิบัติหรือละเว้นการปฏิบัติหน้าที่โดยมิชอบ เพื่อให้เกิดความเสียหายแก่ผู้หนึ่งผู้ใด หรือปฏิบัติหรือละเว้นการปฏิบัติหน้าที่โดยทุจริต ,เป็นกรรมการหรือผู้บริหารไม่ปฏิบัติหน้าที่ด้วยความรับผิดชอบ ความระมัดระวัง และความซื่อสัตย์สุจริตจนเป็นเหตุให้บริษัทเสียหาย กรณีแก้ไขสัญญาสัมปทานพื้นที่ร้านค้าปลอดอากร (ดิวตี้ฟรี) ในอาคารผู้โดยสารท่าอากาศยานสุวรรณภูมิ เชียงใหม่ หาดใหญ่และภูเก็ต  และพื้นที่เชิงพาณิชย์ในสนามบิน ทอท. รวม 5 ฉบับ
ขณะที่ นายชาญชัย อิสระเสนารักษ์ ได้เปิดเผยกับสำนักข่าวว่า ศาลอาญาคดีทุจริตฯ มีคำสั่งรับคดีที่ตนฟ้องนายประสงค์ และพวกรวม 14 ฐานปฏิบัติหรือละเว้นการปฏิบัติหน้าที่โดยมิชอบ กรณีแก้ไขสัญญาสัมปทานดิวตี้และสัมปทานพื้นที่เชิงพาณิชย์ในสนามบิน ทอท. ไว้ไต่ส่วนมูลฟ้อง โดยนัดไต่สวนมูลฟ้องนัดแรกในวันที่ 4 ต.ค. 2564 ขณะที่ความเสียหายของหน่วยงานรัฐและผู้ถือหุ้น ทอท. ในคดีนี้มีจำนวน 42,971.89 ล้านบาท